text: Ulykke stoppede idrætskarriere
  17 januar 2011 kl. 12.15
  Horsens fejrer enestående atletikpige.
  Sport Awards Horsens hylder den 29. januar byens enestående atletikpige.
  Lis Josefsen (i dag Lis J. Bear) har haft en utrolig karriere i horsensiansk, dansk og amerikansk idræt.
  Hun har takket ja til indbydelsen fra sin fødeby. 
  Besøget i Danmark bliver det første i over 53 år. Lis Josefsen Bear har ikke været udenfor USA?s grænser, siden hun udvandrede dertil i 1957 sammen med sin familie. 
  Lis Josefsen er født i Horsens den 27. marts 1936.
  Hun blev i 1953 Danmarksmester i højdespring og i 1956 dobbelt dansk mester ved at vinde både højdespring og 80 m hækkeløb. Samme år satte hun dansk rekord i femkamp i Horsens Idrætspark og tangerede den danske rekord i højdespring på 1,62 m i den rumænske hovedstad Bukarest.
  I februar 1957 udvandrede Lis Josefsen sammen med sin familie til USA.
  Her præsterede hun at blive US Champion tre år i træk ved at vinde det amerikanske mesterskab i højdespring i 1959, 1960 og 1961.
  Med sejren i 1960 var Lis Josefsen resultatmæssigt kvalificeret til at repræsentere USA ved De olympiske Lege i Rom, men da hendes amerikanske statsborgerskab ikke var på plads, blev det ikke til noget.
  En alvorlig bilulykke i 1961 satte en stopper for Lis Josefsens flotte karriere.
  